শুক্রবার সন্ধে। বন্ধুর সঙ্গে একটি সাংস্কৃতিক অনুষ্ঠান দেখতে যাচ্ছিলেন সূর্যদেব বসু। তখনই এক ঘটনায় মাথাটা কেমন পাক খেয়ে  গেল ৩০ বছরের যুবকের। 
ট্রায়াঙ্গুলার পার্ক থেকে পণ্ডিতিয়া রোডের ভিতর দিয়েই চলেছিলেন দুই বন্ধু। যেটা গিয়ে ওঠে ডোভার টেরেস-হাজরা রোডের কাছে। এখানে রয়েছে ‘হোপ কলকাতা ফাউন্ডেশন’ স্বেচ্ছাসেবী সংস্থার হেড অফিস। আর তার অনতিদূরে রয়েছে একটি মন্দির। রাস্তাটা এখানে বেশ সরু। এবং মন্দিরে পুজো চলার ফলে মানুষের ভিড়ে রাস্তা প্রায় বন্ধই হয়ে গিয়েছিল। 
নিজেদের গতি স্বাভাবিকভাবেই কমিয়ে ফেলেন সূর্যদেব ও তাঁর বন্ধু। এবং তখনই সূর্যদেবের চোখে পড়ে এক অদ্ভুত ঘটনা। কোনও পুজো নয়, মন্দিরের মেঝেতে একটি মেয়েকে সর্বশক্তি দিয়ে চেপে ধরে রেখেছে একটি লোক। 
প্রথমে মনে হয়েছিল মেয়েটি বাচ্চা, কিন্তু ভাল করে দেখার পরে মনে হয়, বোধহয় তা নয়। মেয়েটি বড্ড রোগা। অন্য দিকে, যে লোকটি তাকে চেপে ধরে রেখেছিল, সে বেশ মোটাসোটা। তাদের উল্টো দিকে দু’জন মহিলা বাবু হয়ে বসে ছিলেন কেমন নির্লিপ্ত চাহনি নিয়ে। মেয়েটির কান্না বা মন্দিরের বাইরে দাঁড়িয়ে থাকা কারোর দিকেই তাদের নজর ছিল না। আর বাকি যাঁরা ছিলেন, তারা যে কী দেখছিলেন, বোঝা মুশকিল!
মোটা লোকটির হাত থেকে নিজেকে মুক্ত করার আপ্রাণ চেষ্টা করছিল মেয়েটি। স্বাভাবিকভাবেই তার জামাকাপড়ও বেশ এদিক-ওদিক হয়ে যায় এমন ধস্তাধস্তির ফলে। সে ক্রমাগত তখন বলে চলেছে ‘‘আমাকে ছেড়ে দাও’’। কিন্তু...
আশেপাশের মানুষকে দু-একটা প্রশ্ন করে সূর্যদেব জানতে পারেন, মেয়েটির শরীরে ‘ভূত ঢুকেছে’। তা তাড়ানোর জন্যই এমন ব্যবস্থা। এবং মেয়েটির গায়ে মন্ত্রপূতঃ জল ছেটানোর পরে নাকি সেই ভূত বলেছে, সে যাবে না। 
অনেকে এমনও বলেন যে, মেয়েটির চিকিৎসা চলছিল কোনও এক হাসপাতালে। কিন্তু কী চিকিৎসা তা সঠিকভাবে জানা যায়নি। 
আর বেশি প্রশ্ন করার আগেই বন্ধু তাকে সেখান থেকে টেনে নিয়ে যায় বলে জানান সূর্যদেব। অনুষ্ঠান শেষে সূর্যদেব আবারও পণ্ডিতিয়ার ওই মন্দিরের সামনে যান। তখন একেবারেই স্বাভাবিক পরিবেশ। কয়েক ঘণ্টা আগে সেখানে যে কীর্তিকলাপ হচ্ছিল, তা বোঝার উপায় নেই।
মনের খচখচানি নিয়ে সূর্যদেব পৌঁছন গড়িয়াহাট থানায়। কিন্তু, সেই সময়ে ওই মন্দিরের সামনে কিছু হচ্ছে না শুনে থানা থেকে সে ভাবে কোনও উৎসাহই দেখায়নি। এমনকী, কোনও লিখিত অভিযোগও নিতে রাজি হয়নি কর্তব্যরত অফিসার। শেষে একটি অভিযোগ নিলেও, সূর্যদেবকে তার কার্বন কপি দেওয়া হয়নি। অবশ্য, পরের দিনে সকালে থানায় গেলে সেই কপিটি পেয়ে যান তিনি। 
এর পরে ঘটনার সমস্ত বিবরণ দিয়ে নিজের ফেসবুকে পোস্ট করেন সূর্যদেব। এবেলা.ইন-এর তরফ থেকে সূর্যদেব বসুর সঙ্গে ফোনে কথা হলে তিনি জানান যে, তাঁর পোস্টের পরে ঘটনাস্থলে বেশ কয়েকজন সাংবাদিক গিয়েছিলেন। মন্দিরের সেই মেয়েটির সন্ধান পেয়ে তার সঙ্গে কথাও বলেন তাঁরা। 
সর্বভারতীয় সংবাদমাধ্যমের একটি প্রতিবেদন অনুযায়ী, ২১ বছরের সেই যুবতী কাছের বস্তি অঞ্চলেই থাকেন। এবং সেদিন ঘটনার সময় তাঁর পরিবারের লোকজনও উপস্থিত ছিলেন বলে জানিয়েছেন তিনি। দক্ষিণ কলকাতার একটি কলেজের এই ছাত্রী, সংবাদমাধ্যমকে নিজেই বলেন যে তিনি মানসিক অসুস্থতায় ভুগছিলেন। এবং তারই চিকিৎসা চলছিল ওই মন্দিরে। 
প্রসঙ্গত, মন্দিরে ‘চিকিৎসা’ হওয়ার পরে, মেয়েটিকে নিয়ে যাওয়া হয়েছিল একটি মাজারেও, জানিয়েছেন তাঁর মা। 
কুসংস্কারের প্রভাব রয়েছে আমাদের সমাজে— এ নিয়ে কোনও দ্বিমত নেই। কিন্তু, খাস কলকাতার বুকে এমন ঘটনা স্বাভাবিকভাবেই প্রশ্ন তুলছে সমাজের ‘প্রগতি’ নিয়ে। গ্রাম-গঞ্জে এমন ভূত তাড়ানো, সাপের কামড় থেকে রোগীকে বাঁচানোর মতো বিভিন্ন কাজে ওঝার সাহায্য নেওয়া হয়। এবং বেশিরভাগ ক্ষেত্রেই মারা যান মানুষ। তা সত্ত্বেও এমন চিকিৎসা পদ্ধতির উপরেই কেন ভরসা সাধারণ মানুষের, চিন্তার বিষয় সেটাই। 
সূর্যদেব বসুও এমনই বার্তা দিয়েছেন নিজের পোস্টে। মানুষকে আরও সচেতন করার আর্জি জানিয়েছেন প্রাক্তন এই সফটওয়ার ইঞ্জিনিয়র। 
দেখুন সেই ফেসবুক পোস্ট—